b'\n_START_ARTICLE_\nNarkotikai\n_START_PARAGRAPH_\nNarkotikai\xc2\xa0\xe2\x80\x93 psichoaktyvios chemin\xc4\x97s med\xc5\xbeiagos, stimuliuojan\xc4\x8dios, slopinan\xc4\x8dios ar kitaip modifikuojan\xc4\x8dios centrin\xc4\x97s nerv\xc5\xb3 sistemos veikim\xc4\x85. \xc5\xa0ios med\xc5\xbeiagos gali sukelti priklausomyb\xc4\x99, kuri vadinama narkomanija.\n_START_SECTION_\nSvaiginimuisi naudojamos med\xc5\xbeiagos\n_START_PARAGRAPH_\nSvaigal\xc5\xb3 vartojimas egzistuoja visose kult\xc5\xabrose, skiriasi tik med\xc5\xbeiagos. Svaiginimasis kartais susij\xc4\x99s su religini\xc5\xb3 poreiki\xc5\xb3 tenkinimu._NEWLINE_Seniai \xc5\xbemoni\xc5\xb3 vartojami svaigalai\xc2\xa0\xe2\x80\x93 etilo alkoholis. Daugyb\xc4\x97 vietini\xc5\xb3 augal\xc5\xb3 ir gryb\xc5\xb3 gali b\xc5\xabti naudojami svaiginimuisi, pvz., musmir\xc4\x97, drign\xc4\x97, kanap\xc4\x97. Europie\xc4\x8diai tik XVI am\xc5\xbeiuje prad\xc4\x97jo vartoti tabake esant\xc4\xaf nikotin\xc4\x85, kur\xc4\xaf daug anks\xc4\x8diau naudojo Amerikos ind\xc4\x97nai.\n_START_SECTION_\nKokaino grup\xc4\x97\n_START_PARAGRAPH_\nKokainas bei dar keli jam artimi junginiai sukelia trumpalaik\xc4\x99 euforij\xc4\x85, nemig\xc4\x85, turi itin stipr\xc5\xb3 vietin\xc4\xaf nuskausminant\xc4\xaf poveik\xc4\xaf. D\xc4\x97l toksi\xc5\xa1kumo medicinoje beveik nenaudojami. Pripratimas (ypa\xc4\x8d prie kreko) itin greitas, paprastai pakanka 1 doz\xc4\x97s, ta\xc4\x8diau trumpalaikis. Fiziologinis poveikis paremtas acetilcholino imitavimu. Abstinencijos sindromas t\xc4\x99siasi kelias dienas, pasirei\xc5\xa1kia stipriais skausmais, silpnumu, pykinimu.\n_START_SECTION_\nKanabinoidai\n_START_PARAGRAPH_\n\xc4\xaevair\xc5\xabs (da\xc5\xbeniausiai\xc2\xa0\xe2\x80\x93 nat\xc5\xabralios kilm\xc4\x97s) kanabinolio dariniai, vis\xc5\xb3 pirma\xc2\xa0\xe2\x80\x93 tetrahidrokanabinolis. Randami kanap\xc4\x97se. Vartojami r\xc5\xabkant kanap\xc4\x97s augalo dalis, derv\xc4\x85 ha\xc5\xa1i\xc5\xa1\xc4\x85, valgant ar geriant THC prisotintus patiekalus ar g\xc4\x97rimus ir pan. Kelis de\xc5\xa1imtme\xc4\x8dius vyksta kanabinoid\xc5\xb3 tyrimai medicinoje, manoma, kad jie gali b\xc5\xabti panaudoti, kaip psichotropiniai, nuskausminantys ir v\xc4\x97mim\xc4\x85 stabdantys preparatai. Kai kuriose \xc5\xa1alyse kanapi\xc5\xb3 vartojimas medicinos tikslais yra legalus, o i\xc5\xa1 kanapi\xc5\xb3 gaminami preparatai, arba pa\xc4\x8dios kanap\xc4\x97s yra naudojamos kaip nuskausminantys vaistai. Dalyje \xc5\xa1ali\xc5\xb3 kanap\xc4\x97s yra dalinai legalizuotos (pvz., Nyderlanduose), kai kuriose kitose \xc5\xa1alyse j\xc5\xb3 vartojimas formaliai draud\xc5\xbeiamas, bet fakti\xc5\xa1kai nepersekiojamas (pvz., Danija, Anglija, Ispanija). Fiziologinis poveikis galutinai nei\xc5\xa1tirtas, yra kelios poveikio teorijos. Fiziologi\xc5\xa1kai kanabinoidai euforijos nesukelia, abstinencijos sindromo neb\xc5\xabna. Mokslininkai gin\xc4\x8dijasi d\xc4\x97l ilgalaikio kanabinoid\xc5\xb3 poveikio psichikai bei psichologinio pripratimo. Da\xc5\xbenai kanap\xc4\x97s specialist\xc5\xb3 yra \xc4\xafvardijamos kaip narkotikai-vartai, galintys privesti prie sunkesni\xc5\xb3 narkotik\xc5\xb3 vartojimo. \xc5\xa0i teorija yra da\xc5\xbena kanapi\xc5\xb3 kriminalizavimo prie\xc5\xbeastis.\n_START_SECTION_\nKitos med\xc5\xbeiagos\n_START_PARAGRAPH_\nSvaiginimuisi, ypa\xc4\x8d\xc2\xa0\xe2\x80\x93 tarp paaugli\xc5\xb3, da\xc5\xbenai naudojamos kitos psichik\xc4\x85 veikian\xc4\x8dios med\xc5\xbeiagos, pradedant laisvai parduodamais medicininiais ir veterinariniais preparatais ir baigiant buitin\xc4\x97s chemijos med\xc5\xbeiagomis, pvz., organiniais tirpikliais, kartais\xc2\xa0\xe2\x80\x93 ir pavojingomis gyvybei med\xc5\xbeiagomis (pvz., fosforo organiniais junginiais, esan\xc4\x8diais kai kuriuose pesticiduose).\n_START_SECTION_\nKontroversija\n_START_PARAGRAPH_\nNarkotik\xc5\xb3 poveikio sveikatai ir ypa\xc4\x8d legalizavimo klausimai yra labai prie\xc5\xa1taringi: legalizavimo \xc5\xa1alininkai informacij\xc4\x85 apie poveik\xc4\xaf sveikatai bei visuomenei link\xc4\x99 sumenkinti, akcentuoja \xc5\xbemogaus laisves bei rekreacinius poreikius, o u\xc5\xbedraudimo \xc5\xa1alininkai\xc2\xa0\xe2\x80\x93 atvirk\xc5\xa1\xc4\x8diai, pabr\xc4\x97\xc5\xbeia informacij\xc4\x85 apie neigiam\xc4\x85 poveik\xc4\xaf sveikatai bei visuomenei prie\xc5\xa1 rekreacini\xc5\xb3 poreiki\xc5\xb3 tenkinim\xc4\x85. \xc5\xa0iuo metu daug debat\xc5\xb3 demokratin\xc4\x97se valstyb\xc4\x97se sukelia marihuanos legalizavimo klausimas. \xc5\xa0iuo metu ji yra legalizuota Nyderlanduose, Argentinoje, Kipre, \xc4\x8cekijoje, Ekvadore, Meksikoje, Peru, kai kuriose \xc5\xa1alyse ji de fakto legalizuota arba galioja tik daliniai apribojimai. Ta\xc4\x8diau daugelyje pasaulio \xc5\xa1ali\xc5\xb3 marihuanos auginimas, tur\xc4\x97jimas bei vartojimas yra draud\xc5\xbeiamas ar kriminalizuojamas._NEWLINE_Liberali\xc5\xb3 pa\xc5\xbei\xc5\xabr\xc5\xb3 asmenys paprastai teigia, kad med\xc5\xbeiagos kenksmingumas organizmui negali b\xc5\xabti pagrindas j\xc4\x85 u\xc5\xbedrausti: kiekvienas turi tur\xc4\x97ti teis\xc4\x99 su savo organizmu elgtis kaip nori. \xc5\xa0ios pozicijos kritikai teigia, kad stipri\xc4\x85 priklausomyb\xc4\x99 sukeliantys narkotikai kenkia ne tik pa\xc4\x8diam vartojan\xc4\x8diam asmeniui, bet ir aplinkiniams: turintis priklausomyb\xc4\x99, ypa\xc4\x8d negalintis gauti reikiamos med\xc5\xbeiagos, asmuo da\xc5\xbenai link\xc4\x99s padaryti nusikaltim\xc5\xb3, tod\xc4\x97l tampa kenksmingas savo \xc5\xa1eimai bei visuomenei. Kaip kontraargument\xc4\x85 legalizavimo \xc5\xa1alininkai nurodo, jog alkoholiniai g\xc4\x97rimai yra legal\xc5\xabs, nors tai taip pat yra narkotin\xc4\x97 med\xc5\xbeiaga galinti sukelti priklausomyb\xc4\x99, ir yra da\xc5\xbena autoavarij\xc5\xb3 bei chuliganizmo prie\xc5\xbeas\xc4\x8di\xc5\xb3 ir t. t._NEWLINE_Alkoholiniai g\xc4\x97rimai neilgam laikotarpiui buvo u\xc5\xbedrausti JAV, ta\xc4\x8diau tai suk\xc4\x97l\xc4\x97 mafijos suklest\xc4\x97jim\xc4\x85. Narkotik\xc5\xb3 \xc4\xafteisinimo \xc5\xa1alininkai naudoja tai kaip argument\xc4\x85 u\xc5\xbe \xc4\xafteisinim\xc4\x85, prie\xc5\xa1ininkai nurodo, jog d\xc4\x97l \xc4\xafvairi\xc5\xb3 prie\xc5\xbeas\xc4\x8di\xc5\xb3 alkoholio \xc5\xa1iuo atveju negalima lyginti su kitais narkotikais, \xc4\xafskaitant marihuan\xc4\x85. Statistiniai tyrimai Rusijoje parod\xc4\x97, kad tuo metu, kai yra labiau ribojamas alkoholio produkt\xc5\xb3 pardavimas ir vartojimas, labai suma\xc5\xbe\xc4\x97ja tiesiogiai su tuo nesusijusi\xc5\xb3 mir\xc4\x8di\xc5\xb3: nuo plau\xc4\x8di\xc5\xb3 u\xc5\xbedegimo, autoavarijose bei nuo kai kuri\xc5\xb3 lig\xc5\xb3._NEWLINE_Bet kokie draud\xc5\xbeiami narkotikai nuo XX a. pirmos pus\xc4\x97s buvo vienas pagrindini\xc5\xb3 organizuoto nusikalstamumo versl\xc5\xb3.'